Sakbay a naangay ti programa, naipabuya kadagiti balikbayans babaen iti projector dagiti proyekto a nagapuanan ti agdama nga administrasion ni Mayor Ediboy a nangpaprogreso kadagiti barangay ken ti sibubukel nga ili ti Cabugao.
Pammasangbay a sarita ti impaay ni Vice Mayor Danny Gazmen. Kinablaawanna dagiti balikbayans ken taga-Manila nga immay nakipagrambak ti Piesta. Bugas ti mensahena ti pannakataginayon ti napintas a timpuyog para iti naprogprogreso a Cabugao!
Impamatmat ti Don Podring Orchestra ti naisalumina nga estiloda ti panagtokar ken pannakaipatayab dagiti old-time favorite song a namagpikapik iti salonan. Kalpasan ti salsala, maballaetan manen ti exhibition manipud iti Orkestra: makapaisem ken makapakatawa dagiti eyes breaker nga impaay dagiti natataraki ken nalilibnos a kameng ti Orkestra. Dimmanggay met dagiti balikbayans ket dua kadakuada ti nangipaay iti panagkantada iti entablado babaen ti panangdanggay ti Orkestra.
Nagsarita met ni Bokal Jeremias “Jerry” Singson ti Ilocos Sur a kangrunaan a sangaili iti dayta a rabii ket dinayawna ti napintas a liderato ni Mayor Ediboy ken ni Vice Mayor Danny Gazmen. No kastoy laeng, kuna ni Bokal Jerry ket iti saan a mabayag ket agbalin a siudad ti ili a Cabugao. Impagteng pay ti Bokal ti kablaaw ni Gov. Luis “ Chavit” Singson a kabsatna.
Dinayaw ni Bokal Jerry ti kinatimpuyog dagiti umili ti Cabugao a mangrambak ti panagpiesta ti ili. Maysa met ti Bokal kadagiti naayat a tumultulong iti pannakaited ti pagsayaatan ti ili a Cabugao.
Kabayatanna, mabasa iti rupa dagiti balikbayans ti di mailadawan a ragsakda a nakitinnakunaynay kadagiti adu nga umili a nagbuya iti nagduduma a sala a naiparang iti CCP auditorium.
Kadua ni Mayor Ediboy a nangsarabo ken nakidanggay kadagiti balikbayans da Vice Mayor Danny Gazmen, SB Member Vicky Serna, SB Member Dr. Carlito Pano, SBM Josefina Vallejo, SBM Jemaima Tan-Yee ken Dr. Johann Yee, SB Member Benedict Savellano ken ABC President, Brgy. Captain Teddy U. Soller. # (Web In-Action)
ilo_Latn ilo_Latn ilo_Latn ilo_Latn ilo_Latn ilo_Latn eng_Latn